30.5.2023
FI
Euroopan unionin virallinen lehti
C 188/11
8. katsoo, että perusasioiden eli yhteisen sitoutumisen vapauteen, demokratiaan, oikeusvaltioon ja ihmisoikeuksiin olisi säilyttävä itäisten kumppanimaiden lähentymisen yhteisenä perustana.
Samanaikaisesti tulee jatkaa työtä esimerkiksi sukupuolten tasa-arvon edistämiseen, vähemmistöjen ja kielioikeuksien suojeluun, ilmastonmuutoksen torjuntaan, vihreän ja digitaalisen siirtymän vauhdittamiseen, vahvan ja riippumattoman kansalaisyhteiskunnan tukemiseen, selviytymiskyvyn parantamiseen ja vaurauden lisäämiseen sekä taloussuhteiden syventämiseen liittyvien yhteisten tavoitteiden saavuttami­ seksi.
Komitea korostaa, että Valko-Venäjän demokraattisen opposition jatkuva tukeminen kaikilla hallinnon tasoilla sekä kansalaisyhteiskunnan tukeminen on olennaisen tärkeää demokraattisten arvojen edistämiseksi maassa.
9. muistuttaa, että alue- ja paikallisviranomaisilla voi olla merkittävä rooli perusasioiden puolustajina alue- ja paikallisyhteisöissä sekä yhteisten tavoitteiden edistäjinä ja samalla EU:n toissijaisuusperiaatteen takaajina, kun ne tekevät Euroopan unionista ja sen arvoista läheisempiä paikallisväestölle.
10. korostaa kuitenkin, että itäisen kumppanuuden toimintapoliittiset tavoitteet ja sen monenvälinen rakenne on määriteltävä uudelleen, jotta kumppanuus voi kukoistaa jatkossakin.
11. toteaa, että nyt kun takana on yli vuosikymmen yhteistyötä itäisen kumppanuuden puitteissa, itäisillä kumppanimailla on erilaisten kehitystarpeiden, kansallisten painotusten ja yhdentymispyrkimysten vuoksi mutta myös Venäjän hyökkäyspolitiikan, epävakauttavan taktiikan ja disinformaation takia erilaiset maakohtaiset painopisteet.
Komitea odottaakin innokkaasti Euroopan komission ehdotusta itäisen kumppanuuden tulevaisuuden arvioimiseksi.
12. huomauttaa, että itäinen kumppanuus on edelleen tarkoituksenmukainen kehys, jonka kaikkia alueellisia mahdollisuuksia ei ole vielä hyödynnetty ja joka voi olla vastaisuudessakin hyödyllinen kaikille kumppaneille, jos sitä uudistetaan siten, että EU:ta koskevat tavoitteet määritellään maakohtaisesti.
Sen tarjoamien joustavien yhteistyömuotojen ja välineiden olisi palveltava sekä EU:n uusien ehdokasmaiden että muiden kumppanien tarpeita samalla kun pidetään kiinni yhteisistä arvoista ja säännöistä sekä yhteisistä eduista ja sitoumuksista.
13. huomauttaa, että itäisestä kumppanuudesta olisi tehtävä tulossuuntautuneempi mukauttamalla sen välineitä ja toimintamuotoja vastaamaan kumppanien tarpeita.
Sen avulla olisi myös autettava edistyneimpiä kumppaneita matkalla kohti EU-jäsenyyttä.
14. kehottaa sekä Euroopan komissiota että kumppanimaiden hallituksia ottamaan alue- ja paikallisviranomaiset mukaan sellaisten yhteistyön painopisteiden määrittelyyn, joilla on alueellisia ja paikallisia vaikutuksia (esimerkkialoina energiatehokkuus, ympäristö ja ilmastonmuutokseen sopeutuminen, liikenneyhteydet, hallinnon hajauttaminen ja julkishallinnon uudistaminen sekä kansalaisyhteiskunnan tukeminen), ja tarjoamaan näille viranomaisille mahdollisuuden osallistua asiaankuuluviin itäisen kumppanuuden foorumeihin ja paneeleihin, joihin olisi kutsuttava myös EU:n ja itäisten kumppanimaiden paikallis- ja alueviranomaisten konferenssin (CORLEAP) edustajia.
15. panee merkille itäisen kumppanuuden puitteissa tehtävän yhteistyön myönteiset vaikutukset tavallisten kansalaisten elämään mutta korostaa, että kumppanuuden ja EU:n osallistumisen näkyvyyttä on lisättävä ottaen huomioon aiemmat saavutukset.
Tavoitetta voitaisiin edistää myös tekemällä järjestelmällistä yhteistyötä paikallis- ja alueviranomaisten ja niitä edustavien järjestöjen kanssa itse paikalla.
16. toteaa, että paikallista itsehallintoa, joka on demokratian peruspilari ja kulmakivi, on tuettava edelleen, jotta itäisen kumppanuuden tavoitteet voidaan saavuttaa.
Komitea suhtautuu myönteisesti Euroopan neuvoston paikallis- ja aluehallintoasiain kongressin työhön tällä alalla.
III POLIITTISET SUOSITUKSET
17. kannattaa räätälöityä lähestymistapaa itäisen kumppanuuden tavoitteisiin, jotta voidaan vastata EU:n ehdokasmai­ den, mahdollisten ehdokkaiden ja muiden kumppanien erilaisiin tarpeisiin, sillä kaikkien puristaminen yhteen muottiin ei ole enää perusteltua.
Maakohtaiset tarpeet olisi määriteltävä niin, että huomioon otetaan myös alue- ja paikallisyhteisöjen erityiset intressit.
18. suosittaa, että itäisen kumppanuuden maantieteellistä soveltamisalaa joustavoitetaan siten, että mahdollistetaan tiiviimpi yhteistyö esimerkiksi eräiden Keski-Aasiassa sijaitsevien maiden kanssa ja myös yhteistyöalojen määrittely Länsi-Balkanin maiden kanssa.